Breaking the Silence

Breaking The Silence (; ) Israelgo gobernuz kanpoko erakunde (GKE) bat da. Israelgo Armadako soldadu ohiek osatutako erakundea da, 2004an sortua, eta ordutik haiek armadan edukitako bizipenak eta testigantzak biltzen dituzte, betiere Palestinar Lurralde Okupatuetan —Zisjordanian, Gazako zerrendan eta Ekialdeko Jerusalemen— gertatuak, Bigarren Intifadatik aurrera.

Mendebaldeko Jerusalemen kokaturiko GKE honek aukera ematen die aktiboan edo armadatik kanpo dauden militarrei, okupatutako lurraldeetan euren esperientzia modu konfidentzialean konta dezaten. J.J. Goldberg kazetariak erakundea The Jewish Daily Forward egunkarian honela deskribatu zuen: «soldadu ezkertiarren protesta-erakunde bat»; Lawrence Swain idazleak, ordea, aniztasun demografikoa eta ideologikoa ikusten du.

Hain zuzen ere, erakundearen helburua da soldaduen isiltasuna apurtzea, bizitza zibilera itzultzen direnean, eta «lurralde okupatuetan bizitako errealitatearen eta etxean topatutako isiltasunaren arteko aldea» ezagutzen dutenean. Horretarako, Soldiers Speak Out bilduma egin dute urte hauetan, 1.000tik gora testigantza bilduta. Horrela, espero dute Israelgo gizarteari errealitateaz eta abusuez konturaraztea.

Benjamin Netanyahu lehen ministroak, beste israeldar agintari batzuek bezala, erakundearen aurka hitz egin du. Beste agintari batzuek, aldiz, defendatu egin dute jardun bakezale hau, hain zuzen ere Israelgo armadari eta estatuari mesede egiten dielakoan.

 Ikus, gainera 
 Israel-Palestina Gatazka
 Women Wage Peace

 Kanpo estekak 
 GKEaren webgunea.

Kategoria:Bakearen aldeko erakundeak
Kategoria:Giza eskubideen aldeko erakundeak
Kategoria:Gobernuz kanpoko erakundeak
Kategoria:Israelgo politika
Kategoria:Palestinako politika
Kategoria:Israelgo indar armatuak